Søndag aften kom det frem, at Venstres formand, Lars Løkke Rasmussen, bad hovedbestyrelsen om at skubbe landsmødet frem i kalenderen. Det sker efter nogle kaotiske uger, hvor der har været stort fokus på arvefølgen i Venstres ledelse, og om hvorvidt Lars Lække Rasmussen overhovedet skal fortsætte som formand. Melding om at rykke landsmødet frem i kalenderen falder dog i god jord hos det nordjyske Venstre-bagland. - Jeg er glad for, at Løkke gerne vil fremrykke landsmødet, siger Lars Mellemkjær, formand for Venstre i Dybvad/Skæve og fortsætter: - Og jeg støtter op om den formand, vi har nu. Vi skal have lukket ned for alt det fnidder i medierne, siger han. Lars Mellemkjær bakkes op af Carsten Birk Jacobsen, formand for Venstre i Hjørring By. - Det er godt, at man vil fremrykke landsmødet, siger Carsten Birk Jacobsen, der også udtaler, at han også støtter den nuværende formand. Jakob Ellemann nævnes som kandidat Adspurgt om, hvem der er kandidat, hvis der skal findes en efterfølger til Lars Løkke Rasmussens formandspost, finder man et navn, der ofte er blevet nævnt. - Jakob (Ellemand-Jensen, red.) er et rigtig godt bud. Han er min favorit, siger Lars Mellemkjær. Men det er dog ikke alle i det nordjyske venstre-bagland, der er helt afklarede om, hvem der skal overtage Løkkes formandspost. - Det tager vi til den tid, hvor det er aktuelt, lyder det fra Carsten Birk Jacobsen. TV 2 Nord har været i kontakt med en række nordjyske lokalformænd for Venstre, men de fleste har valgt ikke at udtale sig. Analytiker kalder det en krigserklæring I virkeligheden er Lars Løkke Rasmussens ønske om fremrykning af landsmødet et ønske om at få cementeret, at han er Venstres formand. Sådan lyder det fra TV 2s politiske analytiker Peter Lautrup-Larsen. - Ved at gøre tiden til et landsmøde kortere vil det blive vanskeligere at samles om en modkandidat - eller få nogen til at tælle, om det er prisen værd at stille op mod Lars Løkke Rasmussen, siger Peter Lautrup-Larsen, der ikke tror på, at et landsmøde vil vælte en siddende formand. - Det kan godt være, at der er forskellige regionsformænd og kommunalforeningsformænd, som på forskellig måde konspirerer mod formandsskabet og vil have det fjernet. Men når de først når til landsmødet, er ræsonnementet, at det nok går alt sammen, siger han til tv2.dk . Der er møde i Venstres hovedbestyrelse 31. august, og landsmødet skulle være blevet afholdt 16. og 17. november.

Referat:
Flere nordjyske lokalformænd i Venstre støtter Lars Løkke Rasmussens ønske om hurtig afklaring på tidens største politiske spørgsmål; Hvem skal være fremtidens formand i partiet Venstre?